title: Deċiżjoni tal-Kunsill 2012/662/PESK tal- 25 ta' Ottubru 2012 b'appoġġ għall-attivitajiet biex jitnaqqas ir-riskju tal-kummerċ illeċitu fi, u l-akkumulazzjoni eċċessiva ta' Armi Ħfief u ta' Kalibru Żgħir fir-reġjun kopert mill-Organizzazzjoni għas-Sigurtà u l-Kooperazzjoni fl-Ewropa (OSKE)

text:
               26.10.2012

               MT

               Il-Ġurnal Uffiċjali tal-Unjoni Ewropea

               L 297/29

         DEĊIŻJONI TAL-KUNSILL 2012/662/PESK
   tal-25 ta' Ottubru 2012
   b'appoġġ għall-attivitajiet biex jitnaqqas ir-riskju tal-kummerċ illeċitu fi, u l-akkumulazzjoni eċċessiva ta' Armi Ħfief u ta' Kalibru Żgħir fir-reġjun kopert mill-Organizzazzjoni għas-Sigurtà u l-Kooperazzjoni fl-Ewropa (OSKE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 26(2) tiegħu,
   Billi:

               (1)

               Fil-15 u s-16 ta' Diċembru 2005, il-Kunsill Ewropew adotta l-Istrateġija tal-UE fil-ġlieda kontra l-akkumulazzjoni ta' u t-traffikar f'armi ħfief u ta' kalibru żgħir (SALW) u l-munizzjon tagħhom (l-Istrateġija tal-UE dwar is-SALW). Dik l-Istrateġija enfasizzat li sabiex ikun imminimizzat ir-riskju kkawżat mill-kummerċ illeċitu fi u l-akkumulazzjoni eċċessiva tas-SALW, għandha tingħata attenzjoni partikolari lill-akkumulazzjonijiet enormi tas-SALW maħżuna fl-Ewropa tal-Lvant u tax-Xlokk u l-modi ta' kif dawn jixxerdu fiż-żoni ta' konflitt.

               (2)

               L-Istrateġija tal-UE dwar is-SALW tidentifika fost l-għanijiet tagħha it-trawwim ta' multilateraliżmu effettiv sabiex jissawru mekkaniżmi, kemm internazzjonali, reġjonali jew fl-Unjoni u l-Istati Membri tagħha, kontra l-forniment u t-tixrid destabbilizzanti tas-SALW u l-munizzjon tagħhom. Fil-Pjan ta' Azzjoni tagħha, l-Istrateġija tirreferi b’mod partikolari għall-Organizzazzjoni għas-Sigurtà u l-Kooperazzjoni fl-Ewropa (OSKE) bħala waħda mill-organizzazzjonijiet reġjonali li magħha għandha tiġi żviluppata l-kooperazzjoni. B'mod partikolari, hemm dispożizzjonijiet speċifiċi dwar l-appoġġ li għandu jingħata lill-azzjoni tal-OSKE fil-ġlieda kontra l-kummerċ illeċitu tas-SALW u l-munizzjon tagħhom u fil-qerda tal-ħażniet żejda tal-Istati Parteċipanti tal-OSKE (l-Istati Parteċipanti).

               (3)

               Fl-24 ta' Novembru 2000, l-Istati Parteċipanti adottaw id-Dokument tal-OSKE dwar is-SALW fejn huma ntrabtu li jistabbilixxu u jimplementaw kontrolli nazzjonali effettivi dwar it-trasferimenti tas-SALW, inkluż kontrolli fuq l-esportazzjoni u l-bejgħ bis-senserija. Dak id-Dokument jenfasizza wkoll l-effetti destabbilizzanti li l-akkumulazzjoni eċċessiva tas-SALW u l-ġestjoni u s-sigurtà mhux adegwati tal-ħażniet jista' jkollhom fuq is-sigurtà nazzjonali, reġjonali u internazzjonali. Huwa jidentifika l-qerda bħala l-metodu ppreferut għat-tneħħija ta' SALW żejda.

               (4)

               Fis-26 ta' Mejju 2010, l-Istati Parteċipanti tal-OSKE adottaw il-Pjan ta' Azzjoni tal-OSKE dwar is-SALW, fejn, fost l-oħrajn, issir referenza għall-ħtieġa li jiġi stabbilit jew rinfurzat il-qafas legali tal-Istati Parteċipanti għal attivitajiet ta' senserija leġittimi, li jissaħħu l-impenji dwar il-ġestjoni u s-sigurtà tal-ħażniet tas-SALW, u li jissaħħaħ l-impenn tal-Istati Parteċipanti għall-qerda ta' SALW żejda u illeċiti, u għal mezzi għat-titjib tal-kapaċità tagħhom għall-qerda ta' SALW żejda u illeċiti.

               (5)

               Fit-23 ta' Ġunju 2003, il-Kunsill adotta l-Pożizzjoni Komuni 2003/468/PESK dwar il-kontroll fuq is-senserija fil-bejgħ tal-armi (1), li tirrikjedi li l-Istati Membri jieħdu l-miżuri meħtieġa kollha, inkluż qafas legali ċar għall-attivitajiet leġittimi tal-bejgħ bis-senserija, sabiex jikkontrollaw l-attivitajiet tas-senserija li jsiru ġewwa t-territorju tagħhom, u li tħeġġiġhom jikkunsidraw il-kontroll tal-attivitajiet tal-bejgħ bis-senserija ‘l barra mit-territorju tagħhom imwettqa minn sensara tan-nazzjonalità tagħhom residenti jew stabbiliti fit-territorju tagħhom.

               (6)

               Fit-8 ta' Diċembru 2008, il-Kunsill adotta l-Pożizzjoni Komuni 2008/944/PESK li tiddefinixxi regoli komuni li jirregolaw il-kontroll ta' esportazzjonijiet ta’ teknoloġija u tagħmir militari (2). Il-Pożizzjoni Komuni 2008/944/PESK tistabbilixxi sett ta' kriterji li jiggwidaw lill-Istati Membri fil-valutazzjoni tal-esportazzjoni, l-esportazzjoni mill-ġdid u l-applikazzjonijiet għall-bejgħ bis-senserija ta' armi konvenzjonali. Hija tirrikjedi li l-Istati Membri jagħmlu kull sforz biex iħeġġu lil Stati oħrajn, li jesportaw teknoloġija jew tagħmir militari, japplikaw il-kriterji ta' dik il-Pożizzjoni Komuni,

         ADOTTA DIN ID-DEĊIŻJONI
   Artikolu 1
   1.   Għall-fini li tippromwovi l-paċi u s-sigurtà, kif ukoll il-multilateraliżmu effettiv fil-livelli globali u reġjonali, l-UE għandha ssegwi l-għanjiet li ġejjin:

               —

               it-tisħiħ tal-paċi u s-sigurtà fil-viċinat tal-Unjoni, permezz tar-riduzzjoni tat-theddida li l-kummerċ illeċitu u l-akkumulazzjoni eċċessiva tas-SALW jirrappreżentaw fir-reġjun tal-OSKE;

               —

               l-appoġġ għal multilateraliżmu effettiv fil-livell reġjonali, billi tappoġġa l-azzjoni tal-OSKE għall-prevenzjoni tal-akkumulazzjoni eċċessiva ta', u l-kummerċ illeċitu tas-SALW u l-munizzjon tagħhom.

         2.   Biex tikseb l-għan imsemmi fil-paragrafu 1, l-Unjoni għandha twettaq il-proġetti li ġejjin:

               —

               l-organizzazzjoni ta’ workshop reġjonali ta' taħriġ għall-uffiċjali rilevanti tal-Istati Parteċipanti tal-OSKE responsabbli għall-kontrolli tal-bejgħ bis-senserija tas-SALW,

               —

               it-titjib fis-sigurtà tas-siti tal-ħżin tas-SALW fil-Bjelorussja u l-Kirgistan,

               —

               il-qerda tas-SALW żejda fil-Bjelorussja u l-Kirgistan biex jiġi evitat li jmorru lejn il-kummerċ illeċitu,

               —

               l-introduzzjoni ta' applikazzjoni informatika għall-ġestjoni tal-inventarju tas-SALW, biex jittejbu l-ħażniet, iż-żamma ta' reġistri u t-traċċar tas-SALW u l-munizzjon konvenzjonali f'diversi Stati Parteċipanti tal-OSKE.

         Deskrizzjoni ddettaljata ta' dan il-proġetti hi mniżżla fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-RGħ) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti msemmijin fl-Artikolu 1(2) għandha titwettaq minn żewġ aġenziji ta' implimentazzjoni:

               (a)

               Is-Segretarjat tal-OSKE għandu jimplimenta:

                           —

                           il-workshop reġjonali ta' taħriġ għall-uffiċjali rilevanti tal-Istati Parteċipanti dwar il-kontrolli tal-bejgħ bis-senserija tas-SALW,

                           —

                           it-titjib fis-sigurtà għad-depożiti tal-ħażniet ta' armi konvenzjonali u munizzjon fil-Kirgistan,

                           —

                           il-qerda tas-SALW żejda fil-Bjelorussja u l-Kirgistan biex jiġi evitat li jmorru lejn il-kummerċ illeċitu, u

                           —

                           l-introduzzjoni ta' software ta' inventarju tas-SALW biex titjieb il-ġestjoni tal-ħażniet, iż-żamma ta' reġistru u t-traċċar ta' armi.

               (b)

               Il-Programm ta' Żvilupp tan-Nazzjonijiet Uniti fil-Bjelorussja (Uffiċċju tal-UNDP fil-Bjelorussja) għandu jimplimenta t-titjib fis-sigurtà għad-depożiti tal-ħażniet ta' armi konvenzjonali u munizzjon fil-Bjelorussja.

         3.   Is-Segretarjat tal-OSKE u l-Uffiċċju tal-UNDP fil-Bjelorussja għandhom iwettqu l-kompiti tagħhom taħt ir-responsabbiltà tar-RGħ. Għal dan il-fini, ir-RGħ għandu jagħmel fl-arranġamenti meħtieġa mas-Segretarjat tal-OSKE u l-Uffiċċju tal-UNDP fil-Bjelorussja.
   Artikolu 3
   1.   L-ammont ta' referenza finanzjarja għall-implimentazzjoni tal-proġett imsemmi fl-Artikolu 1(2) għandu jkun ta' EUR 1 680 000.
   2.   In-nefqa ffinanzjata mill-ammont stipulat fil-paragrafu 1 għandha tkun amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni xierqa tan-nefqa msemmija fil-paragrafu 1. Għal dan il-fini, hija għandha tikkonkludi ftehimiet ta' finanzjament mas-Segretarjat tal-OSKE u mal-UNDP fil-Bjelorussja. Il-ftehimiet għandhom jistipulaw li s-Segretarjat tal-OSKE u l-Uffiċċju tal-UNDP fil-Bjelorussja għandhom l-obbligu li jiżguraw il-viżibbiltà tal-kontribuzzjoni tal-Unjoni, adatt għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehimiet ta' finanzjament imsemmijin fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill dwar kwalunkwe diffikultà f'dan il-proċess u dwar id-data tal-konklużjoni tal-ftehimiet ta' finanzjament.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni tad-Deċiżjoni abbażi ta' rapporti regolari mħejjija mis-Segretarjat tal-OSKE u l-uffiċċju tal-UNDP fil-Bjelorussja. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill.
   Il-Kummissjoni tipprovdi l-informazzjoni dwar l-aspetti finanzjarji tal-implimentazzjoni tal-proġetti kif imsemmi fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 36 xahar wara d-data tal-konklużjoni tal-ftehimiet ta' finanzjament imsemmija fl-Artikolu 3(3) jew sitt xhur wara d-data tal-adozzjoni tagħha jekk l-ebda ftehim ta' finanzjament ma jkun ġie konkluż fi ħdan dak il-perjodu.

      Magħmul fil-Lussemburgu, il-25 ta’ Ottubru 2012.

            Għall-Kunsill

            Il-President

         E. MAVROU

      (1)  ĠU L 156, 25.6.2003, p. 79.

      (2)  ĠU L 335, 13.12.2008, p. 99.

      ANNESS
      1.   Għanjiet

      L-għan ġenerali ta' din id-Deċiżjoni huwa l-promozzjoni tal-paċi u s-sigurtà fil-viċinat tal-Unjoni, permezz tat-tnaqqis tat-theddida li l-kummerċ illeċitu u l-akkumulazzjoni eċċessiva tas-SALW jirrappreżentaw fir-reġjun tal-OSKE. Din id-Deċiżjoni timmira wkoll għall-promozzjoni ta' multilateraliżmu effettiv fil-livell reġjonali, permezz tal-appoġġ tal-azzjoni tal-OSKE għall-prevenzjoni tal-akkumulazzjoni eċċessiva u l-kummerċ illeċitu tas-SALW, u l-munizzjon tagħhom. Dawn l-attivitajiet jinkludu l-qerda ta' SALW żejda fir-reġjun tal-OSKE, it-titjib fis-sigurtà u l-ġestjoni tal-hażniet tal-armi, l-iżvilupp ta' għodod adatti għaż-żamma ta' reġistri tal-armi, u t-tisħiħ tal-kontroll tat-trasferimenti ta' armi konvenzjonali, b'mod partikolari il-bejgħ bis-senserija.
      2.   Deskrizzjoni tal-proġetti

      2.1.   L-organizzazzjoni ta’ workshop reġjonali ta' taħriġ għall-uffiċjali rilevanti tal-Istati Parteċipanti dwar il-kontrolli tal-bejgħ bis-senserija tas-SALW

      2.1.1.   Għan tal-proġett

                  —

                  Li titqajjem il-konsapevolezza u li tittejjeb l-implimentazzjoni mill-Istati Parteċipanti tal-impenji internazzjonali and reġjonali eżistenti fil-qasam tal-kontrolli tal-bejgħ bis-senserija tas-SALW,

                  —

                  Li jiġu analizzati l-aħjar prattiki u lezzjonjiet miksuba minn pajjiżi/reġjuni oħra u li tiġi identifikata l-applikabbiltà tagħhom għall-ħtiġijiet tal-parteċipanti.

            2.1.2.   Deskrizzjoni tal-proġett

                  —

                  L-organizzazzjoni mis-Segretarjat tal-OSKE ta’ workshop reġjonali ta' tlett ijiem għall-uffiċjali rilevanti tal-istati minn mhux iktar minn 15-il Stat Parteċipanti.

            Rappreżentanti ta' organizzazzjonijiet rilevanti internazzjonali u reġjonali, u esperti oħra, inkluż esperti mill-Unjoni, ser jipparteċipaw f'dan l-avveniment. Mhux iktar minn 70-il parteċipant ser jattendu għal dan l-avveniment. Is-Segretarjat tal-OSKE, f'koordinazzjoni mar-RGħ u l-korpi rilevanti tal-Kunsill, ser jiżviluppa id-dokument iddettaljat ta' kunċett u l-aġenda għall-avveniment.
      2.1.3.   Riżultati mistennija tal-proġett

                  —

                  It-titjib tal-kontrolli tal-bejgħ bis-senserija tas-SALW fl-Istati Parteċipanti li huma mistiedna jipparteċipaw fil-workshop,

                  —

                  It-tnaqqis tar-riskji ta' attivitajiet illegali ta' bejgħ bis-senserija, u ta' kummerċ illegali tas-SALW, u b’konsegwenza ta' sigurtà msaħħa għall-popolazzjonijiet, il-gruppi u l-individwi li jintlaqtu ħazin mill-kummerċ illegali tas-SALW.

            2.1.4.   Postijiet għas-seminars

      Is-Segretarjat tal-OSKE ser jipproponi lista ta' postijiet potenzjali għas-seminars reġjonali, li mbagħad jiġu approvati mir-RGħ f'konsultazzjoni mal-korpi kompetenti tal-Kunsill.
      2.1.5.   Benefiċjarji tal-proġett

                  —

                  L-uffiċjali tal-istat u l-awtoritajiet nazzjonali tal-Istati Parteċipanti responsabbli għall-kontrolli tat-trasferimenti tas-SALW,

                  —

                  Il-popolazzjonijiet, il-gruppi u l-individwi li jintlaqtu ħazin mill-kummerċ illegali tas-SALW.

            2.2.   Titjib fis-sigurtà tad-depożiti tal-ħażniet ta' armi konvenzjonali u munizzjon fil-Bjelorussja u l-Kirgistan

      2.2.1.   Għan tal-proġett

                  —

                  Li jissaħħu s-sigurtà u l-ġestjoni tal-ħażniet f'mhux iktar minn żewġ siti tal-ħżin tas-SALW fil-Bjelorussja u f'mhux iktar minn tliet siti tal-ħżin tas-SALW fil-Kirgistan,

                  —

                  Li jikkontribwixxi għal sigurtà msaħħa fl-Asja Ċentrali u fl-Ewropa tal-Lvant, u li jitnaqqas ir-riskju tal-kummerċ illeċitu tas-SALW.

            2.2.2.   Deskrizzjoni tal-proġett

                  —

                  It-titjib tas-sistemi tas-sigurtà f'mhux iktar minn żewġ siti tal-ħżin tas-SALW fil-Bjelorussja, skont l-Aħjar Prattika dwar is-SALW tal-OSKE, inkluż permezz tal-istallazzjoni u/jew ir-rinnovazzjoni meħtieġa tal-istallazzjonijiet tal-elettriku, tal-kapaċità għat-tifi tan-nar tal-ewwel għajnuna, tal-għeluq u t-tidwil tal-perimetri, tas-sistemi ta' kxif ta' intrużi u tal-allarm, kif ukoll tat-tagħmir tat-telekomunikazzjoni għal sigurtà msaħħa,

                  —

                  It-titjib u /jew l-istabbiliment f'mhux iktar minn tliet siti tal-ħżin tas-SALW fil-Kirgistan, skont l-Aħjar Prattika dwar is-SALW tal-OSKE, inkluż permezz tal-istallazzjoni u/jew ir-rinnovazzjoni tal-għeluq u t-tidwil tal-perimetri, ta' bibien u twieqi ta' sigurtà fis-siti tal-ħżin, tas-sistemi ta' kxif ta' intrużi, tal-kameras ta' sigurtà close circuit (CCTV) u tat-tagħmir tat-telekomunikazzjoni.

            Is-Segretarjat tal-OSKE u l-Uffiċċju tal-UNDP fil-Bjelorussja, b'kooperazzjoni mal-awtoritajiet rilevanti tal-Bjelorussja u tal-Kirgistan, ser jidentifikaw is-siti tal-ħżin li għandhom ħtieġa ta' titjib fis-sigurtà u ser jindikaw is-siti preċiżi li għandu jsirilhom titjib bl-appoġġ ta' din id-Deċiżjoni, f'konsultazzjoni mar-RGħ u mal-korpi kompetenti tal-Kunsill. L-attivitajiet kollha minbarra dawk relatati ma' titjib tas-siti tal-ħżin tas-SALW fil-Bjelorussja ser jiġu implimentati mis-Segretarjat tal-OSKE. Fil-Bjelorussja, l-attivitajiet ser jiġu implimentati mill-Uffiċċju tal-UNDP fil-Bjelorussja minħabba li l-OSKE m'għandux rappreżentanza adatta u status legali fil-Bjelorussja, u wkoll minħabba li l-implimentazzjoni ta' din il-parti tal-proġett mill-Uffiċċju tal-UNDP fil-Bjelorussja hija aktar kosteffettiva meta mqabbla ma' ġestjoni bbażata fi Vjenna ta' proġett mill-OSKE. Ir-rwol tal-OSKE fil-koordinazzjoni ġenerali tal-proġett u s-sorveljanza tal-implimentazzjoni relatata mal-għażla tas-siti tal-ħżin u miżuri ta' sikurezza u sigurtà li għandhom jiġu implimentati, il-pjanijiet annwali ta' ħidma, il-kontroll tal-kwalità ta' xogħlijiet kompluti u l-kontribuzzjoni nazzjonali tal-gvern tal-Bjelorussja ser jibqgħu. Il-Gvernijiet tal-Bjelorussja u tal-Kirgistan ser jipprovdu appoġġ għal dan il-proġett permezz ta' kontribut finanzjarju u/jew kontribut mhux finanzjarju, skont il-każ.
      2.2.3.   Riżultati mistennija tal-proġett

                  —

                  It-tisħiħ tas-sigurtà u l-ġestjoni tal-ħażniet f'mhux iktar minn żewġ siti tal-ħżin tas-SALW fil-Bjelorussja u f'mhux iktar minn tliet siti tal-ħżin tas-SALW fil-Kirgistan,

                  —

                  It-tnaqqis tar-riskju tal-kummerċ illeċitu tas-SALW u fl-armi konvenzjonali, u t-titjib tas-sigurtà u fl-Ewropa tal-Lvant.

            2.2.4   Benefiċjarji tal-proġett

                  —

                  Il-Ministeri tad-Difiża fil-Bjelorussja u l-Kirgistan,

                  —

                  Il-popolazzjonijiet, il-gruppi u l-individwi li jintlaqtu ħazin mill-kummerċ illegali tas-SALW.

            2.3.   Il-qerda tas-SALW żejda fil-Bjelorussja u l-Kirgistan biex jiġi evitat li jmorru lejn il-kummerċ illeċitu

      2.3.1.   Għan tal-proġett

                  —

                  Li jitnaqqas ir-riskju tal-kummerċ illeċitu tas-SALW billi jinqerdu l-armi żejda fil-pussess tal-awtoritajiet nazzjonali rilevanti fil-Bjelorussja u l-Kirgistan.

            2.3.2.   Deskrizzjoni tal-proġett

                  —

                  Il-qerda ta' mhux ikar minn 12 000 biċċa tas-SALW żejda fil-Bjelorussja,

                  —

                  Il-qerda ta' mhux ikar minn 2 000 biċċa tas-SALW u mhux iktar minn 51 Sistemi ta' Difiża li Jinġarru mill-Bniedem kontra Attakki mill-Ajru (MANPADS) fil-Kirgistan.

            Il-Gvernijiet tal-Bjelorussja u tal-Kirgistan ser jipprovdu appoġġ għal dan il-proġett permezz ta' kontribut finanzjarju u tagħmir, u ta' kontribut mhux finanzjarju, skont il-każ. L-attivitajiet kollha minbarra dawk relatati ma' titjib tas-siti tal-ħżin tas-SALW fil-Bjelorussja ser jiġu implimentati mis-Segretarjat tal-OSKE.
      Fil-Bjelorussja, l-attivitajiet relatati ma' titjib tas-siti tal-ħżin tas-SALW ser jiġu implimentati mill-Uffiċċju tal-UNDP fil-Bjelorussja minħabba li l-OSKE m'għandux rappreżentanza adatta u status legali fil-Bjelorussja, u wkoll minħabba li l-implimentazzjoni ta' din il-parti tal-proġett mill-Uffiċċju tal-UNDP fir-Repubblika tal-Bjelorussja hija aktar kosteffettiva meta mqabbla ma' ġesjtoni bbażata fi Vjenna ta' proġett mill-OSKE. Ir-rwol tal-OSKE fil-koordinazzjoni ġenerali tal-proġett u s-sorveljanza tal-implimentazzjoni relatata mal-għażla tas-siti tal-ħżin u miżuri ta' sikurezza u sigurtà li għandhom jiġu implimentati, il-pjanijiet annwali ta' ħidma, il-kontroll tal-kwalità ta' xogħlijiet kompluti u l-kontribuzzjoni nazzjonali tal-gvern tal-Bjelorussja ser jibqgħu.
      2.3.3.   Riżultati mistennija tal-proġett

                  —

                  Il-qerda ta' partijiet tas-SALW u l-MANPADS żejda fl-Bjelorussja u l-Kirgistan,

                  —

                  It-tnaqqis tar-riskju tal-kummerċ illeċitu tas-SALW u t-titjib tas-sigurtà fl-Ewropa tal-Lvant u l-Asja Ċentrali.

            2.3.4.   Benefiċjarji tal-proġett

                  —

                  Il-Ministeri tad-Difiża fil-Bjelorussja u l-Kirgistan,

                  —

                  Il-popolazzjonijiet, il-gruppi u l-individwi li jintlaqtu ħazin mill-kummerċ illegali tas-SALW.

            2.4.   Introduzzjoni ta' software għall-inventarju tas-SALW, biex jittejbu l-ġestjoni tal-ħażniet, iż-żamma ta' reġistri u t-traċċar tal-armi

      2.4.1.   Għan tal-proġett

                  —

                  Li jittejbu l-ġestjoni u ż-żamma ta' reġistri tal-ħażniet tas-SALW u l-munizzjon konvenzjonali f'mhux iżjed minn tmien Stati Parteċipanti, u b'dan il-mod li jitnaqqas ir-riskju tal-kummerċ illeċitu fil-munizzjon tas-SALW u tal-armi konvenzjonali.

            2.4.2.   Deskrizzjoni tal-proġett

                  —

                  Preżentazzjoni tal-applikazzjoni informatika għall-inventarju tas-SALW lill-Istati Parteċipanti interessati għal mhux iżjed minn 20 persuna,

                  —

                  Laqgħat mal-esperti f'mhux iżjed minn tmien Stati Parteċipanti sabiex tiġi evalwata l-kompatibbiltà tal-applikazzjoni informatika għall-inventarju tas-SALW mar-rekwiżiti nazzjonali u s-segwitu rigward proċeduti u legislazzjoni nazzjonali,

                  —

                  Aġġustamenti tekniċi għall-applikazzjoni informatika għall-inventarju tas-SALW f'mhux iżjed minn tmien Stati Parteċipanti sabiex ikun hemm kompatibbiltà ma' rekwiżiti tekniċi maqbula, f'kooperazzjoni mal-Uffiċċju tal-UNDP fil-Bjelorussja u l-Ministeru tad-Difiża tal-Bjelorussja,

                  —

                  Traduzzjoni tal-applikazzjoni informatika għall-inventarju tas-SALW f'mhux iżjed minn tliet lingwi nazzjonali (b'kollox) kif rikjest fl-Istati Parteċipanti li jintroduċu l-applikazzjoni informatika għall-inventarju tas-SALW,

                  —

                  Provvista limitata lil mhux iżjed minn tmien Stati Parteċipanti, fejn meħtieġ,

                  —

                  Istallazzjoni ta' sistema elettronika ta' żamma ta' reġistri f'mhux iżjed minn tmien Stati Parteċipanti,

                  —

                  L-iżvilupp ta' kurrikulu ta' taħriġ għal mhux iżjed minn tmien Stati Parteċipanti (żewġ moduli – għall-persunal fil-kwartieri militari fil-kapitali tal-Istati Parteċipanti magħżulin, u għall-persunal fis-siti tal-ħżin),

                  —

                  It-twettiq ta' taħriġ f'mhux iżjed minn tmien Stati Parteċipanti skont il-kurrikulu ta' taħriġ imsemmi hawn fuq.

            2.4.3.   Riżultati mistennija tal-proġett

                  —

                  It-titjib u l-istandardizzazzjoni tal-ġestjoni u ż-żamma ta' reġistri tal-ħażniet tas-SALW u l-munizzjon konvenzjonali f'mhux iżjed minn tmien Stati parteċipanti,

                  —

                  It-tnaqqis tar-riskju tal-kummerċ illegali tas-SALW u l-munizzjon konvenzjonali fir-reġjun tal-OSKE.

            2.4.4.   Benefiċjarji tal-proġett

                  —

                  Il-Ministeri tad-Difiża ta' mhux iżjed minn tmien Stati parteċipanti tal-OSKE,

                  —

                  Il-popolazzjonijiet, il-gruppi u l-individwi li jintlaqtu ħazin mill-kummerċ illegali tas-SALW.

            Is-Segretarjat tal-OSKE, f'konsultazzjoni mar-RGħ u l-korpi kompetenti tal-Kunsill, ser jdentifika l-Istati parteċipanti tal-OSKE li ser jibbenefikaw mill-proġett.
      3.   Tul ta' żmien

      It-tul ta' żmien totali tal-proġetti hu stmat li jkun ta' 36 xahar.
      4.   Entità tal-Implimentazzjoni Teknika

      L-implimentazzjoni teknika ta' din id-Deċiżjoni ser tkun fdata lis-Segretarjat tal-OSKE u l-Uffiċċju tal-UNDP fil-Bjelorussja li ser iwettqu l-kompitu tagħhom taħt ir-responsabbiltà tar-RGħ.
      5.   Rappurtar

      Is-Segretarjat tal-OSKE u l-Uffiċċju tal-UNDP fil-Bjelorussja ser iħejju rapporti b'mod regolari, kif ukoll rapporti wara li titlesta kull waħda mill-attivitajiet deskritti. Ir-rapporti għandhom ikunu ppreżentati lir-RGħ mhux aktar tard minn sitt ġimgħat wara li jitlestew l-attivitajiet rilevanti.
      6.   Spiża totali stmata tal-proġett u l-kontribut finanzjarju tal-UE

      L-ispiża totali tal-proġett hija ta' EUR 1 680 000.


title: 2012/433/UE: Deċiżjoni tal-Bank Ċentrali Ewropew tat- 18 ta’ Lulju 2012 li tħassar id-Deċiżjoni BĊE/2012/3 dwar l-eliġibbiltà ta’ strumenti ta’ dejn negozjabbli maħruġin jew iggarantiti bis-sħiħ mir-Repubblika Ellenika fil-kuntest tal-offerta għall-iskambju ta’ dejn tar-Repubblika Ellenika (BĊE/2012/14)

text:
               26.7.2012

               MT

               Il-Ġurnal Uffiċjali tal-Unjoni Ewropea

               L 199/26

         DEĊIŻJONI TAL-BANK ĊENTRALI EWROPEW
   tat-18 ta’ Lulju 2012
   li tħassar id-Deċiżjoni BĊE/2012/3 dwar l-eliġibbiltà ta’ strumenti ta’ dejn negozjabbli maħruġin jew iggarantiti bis-sħiħ mir-Repubblika Ellenika fil-kuntest tal-offerta għall-iskambju ta’ dejn tar-Repubblika Ellenika
   (BĊE/2012/14)
   (2012/433/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-ewwel inċiż tal-Artikoli 3.1, l-Artikolu 12.1, l-Artikolu 18 u t-tieni inċiż tal-Artikolu 34.1,
   Wara li kkunsidra l-Linja Gwida BĊE/2011/14 tal-20 ta’ Settembru 2011 dwar l-istrumenti u l-proċeduri tal-politika monetarja tal-Eurosistema (1), u b’mod partikolari t-Taqsima 1.6 u t-Taqsimiet 6.3.1 u 6.3.2 ta’ Anness I tagħha,
   Billi:

               (1)

               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, il-Bank Ċentrali Ewropew (BĊE) u l-banek ċentrali nazzjonali tal-Istati Membri li l-munita tagħhom hija l-euro jistgħu jmexxu operazzjonijiet ta’ kreditu ma’ istituzzjonijiet ta’ kreditu u parteċipanti oħra fis-suq, meta is-self ikun ibbażat fuq garanziji kollaterali adegwati. Il-kriterji li jiddeterminaw l-eliġibbiltà tal-kollateral għall-finijiet tal-operazzjonijiet tal-politika monetarja tal-Eurosistema huma stabbiliti f’Aness I tal-Linja Gwida BĊE/2011/14.

               (2)

               Skont it-Taqsima 1.6 ta’ Anness I tal-Linja Gwida BĊE/2011/14, il-Kunsill Governattiv jista’, fi kwalunkwe ħin, jibdel l-istrumenti, il-kundizzjonijiet, il-kriterji u l-proċeduri għat-twettiq tal-operazzjonijiet tal-politika monetarja tal-Eurosistema. Skont it-Taqsima 6.3.1 ta’ Anness I tal-Linja Gwida BĊE/2011/14, l-Eurosistema tirriżerva d-dritt li tiddetermina jekk ħruġ, emittent, debitur jew min qed jiggarantixxi jissodisfax ir-rekwiżiti tagħha għal standards ta’ kreditu għoljin abbażi ta’ kull informazzjoni li tista’ tqis bħala relevanti.

               (3)

               Fil-kuntest tal-offerta għall-iskambju ta’ dejn varata mir-Repubblika Ellenika lid-detenturi ta’ strumenti ta’ dejn negozjabbli maħruġin jew iggarantiti mill-Gvern Grieg, fl-24 ta’ Frar 2012 sar provvediment għal tisħiħ tal-kollateral fil-forma ta’ skema ta’ riakkwist biex issostni l-kwalità ta’ strumenti ta’ dejn negozjabbli maħruġin jew iggarantiti mir-Repubblika Ellenika għall-benefiċċju tal-banek ċentrali nazzjonali.

               (4)

               Bħala miżura eċċezzjonali, Deċiżjoni BĊE/2012/3 tal-5 ta’ Marzu 2012 dwar l-eliġibbiltà ta’strumenti ta’ dejn negozjabbli maħruġin jew iggarantiti bis-sħiħ mir-Repubblika Ellenika fil-kuntest tal-offerta għall-iskambju ta’ dejn tar-Repubblika Ellenika (2) issospendiet b’mod temporanju r-rekwiżiti minimi tal-Eurosistema għal-limiti tal-kwalità tal-kreditu applikabbli għal strumenti ta’ dejn negozjabbli maħruġin jew iggarantiti bis-sħiħ mir-Repubblika Ellenika, u ddikjarathom eliġibbli għad-dewmien tat-tisħiħ tal-kollateral.

               (5)

               Mat-tmiem tat-tisħiħ tal-kollateral, peress illi l-adegwatezza bħala kollateral ta’ strumenti ta’ dejn negozjabbli maħruġin jew iggarantitibis-sħiħ mir-Repubblika Ellenika preżentement mhix żgurata, il-Kunsill Governattiv iddeċieda illi l-limiti tal-kwalità tal-kreditu applikabbli f’Taqsima 6.3.2 ta’ Anness I tal-Linja Gwida BĊE/2011/14 għandhom japplikaw fir-rigward ta’ strumenti bħal dawn.

               (6)

               Id-Deċiżjoni BĊE/2012/3 għandha għalhekk tiġi mħassra,

         ADOTTA DIN ID-DEĊIŻJONI:
   Artikolu 1
   Tħassir ta’ Deċiżjoni BĊE/2012/3
   Id-Deċiżjoni BĊE/2012/3 hija mħassra.
   Artikolu 2
   Dħul fis-seħħ
   Din id-Deċizjoni għandha tidħol fis-seħħ fil-25 ta’ Lulju 2012.

      Magħmul fi Frankfurt am Main, it-18 ta’ Lulju 2012.

            Il-President tal-BĊE

         Mario DRAGHI

      (1)  ĠU L 331, 14.12.2011, p. 1.

      (2)  ĠU L 77, 16.3.2012, p. 19.


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/122

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2007
   (2009/647/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija Ewropea tas-Sikurezza tal-Avjazzjoni għas-sena finanzjarja 2007, flimkien mat-tweġibiet tal-Aġenzija (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (4), u b’mod partikulari l-Artikolu 60 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra r-Regola 71, u l-Anness V, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0163/2009),

               1.

               Jagħti l-kwittanza lid-Direttur Eżekuttiv tal-Aġenzija tas-Sikurezza tal-Avjazzjoni Ewropea għall-implimentazzjoni tal-baġit tal-Aġenzija għas-sena finanzjarja 2007;

               2.

               Jippreżenta l-osservazzjonijiet tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija tas-Sikurezza tal-Avjazzjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 16.

      (2)  ĠU C 311, 5.12.2008, p. 20.

      (3)  ĠU L 248, 16.9.2002, p. 1.

      (4)  ĠU L 79, 19.3.2008, p. 1.

      (5)  ĠU L 357, 31.12.2002, p. 72.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tas-Sigurtà tal-Avjazzjoni Ewropea għas-sena finanzjarja 2007
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija Ewropea tas-Sikurezza tal-Avjazzjoni għas-sena finanzjarja 2007, flimkien mat-tweġibiet tal-Aġenzija (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (4), u b’mod partikulari l-Artikolu 60 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra r-Regola 71, u l-Anness V, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0163/2009),

               A.

               billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2007 huma ta’ min wieħed joqgħod fuqhom, u li t-tranżazzjonijiet bażiċi huma legali u regolari,

               B.

               billi fit-22 ta’ April 2008 l-Parlament ta l-kwittanza lid-Direttur Eżekuttiv tal-Aġenzija tas-Sikurezza tal-Avjazzjoni Ewropea għall-implimentazzjoni tal-baġit tal-Aġenzija għas-sena finanzjarja 2006 (6), u fir-riżoluzzjoni tiegħu li takkumpanja d-deċiżjoni ta’ kwittanza inter alia:

                           —

                           Innota l-insistenza tal-Qorti Ewropea tal-Awdituri li l-Aġenzija, b’koperazzjoni mal-Kummissjoni, għandhom jagħmlu reviżjoni tal-iskemi tad-drittijiet attwali sabiex jiġi żgurat li l-ispejjeż għall-attivitajiet taċ-ċertifikazzjoni jkunu ġġustifikati u koperti mid-drittijiet tagħha,

                           —

                           Stieden lill-Aġenzija u lill-Kummissjoni biex jagħmlu reviżjoni tal-istruttura tad-drittijiet tal-Aġenzija sabiex l-ispejjeż u d-dħul tal-attivitajiet taċ-ċertifikazzjoni jkunu bbilanċjati,

                           —

                           innota t-tweġiba tal-Aġenzija li r-regolament tad-drittijiet u tal-ħlasijiet (7), li daħal fis-seħħ fl-1 ta’ Ġunju 2007, għandu jiġġenera dħul biżżejjed biex ikopri l-ispejjeż tal-attivitajiet taċ-ċertifikazzjoni,

                           —

                           stieden lill-Aġenzija biex timplimenta sistema ta’ ġestjoni tal-klejms effettiva, possibilment billi tinkludi interessi għall-ħlas li jkun sar tard;

               1.

               Jinnota li l-Aġenzija kellha EUR 72 045 000 f’approprjazzjonijiet ta’ impenn u ta’ pagament mill-baġit tal-2007;

               2.

               Jinnota l-osservazzjoni tal-Qorti Ewropea tal-Awdituri li l-organigramma tal-2007 kien jikkonsisti f’467 post temporanju, iżda l-approprjazzjonijiet baġitarja għan-nefqa tal-persunal ma koprewx l-ispejjeż reali tal-persunal għal dawn il-postijiet u li, b’konsegwenza ta’ dan, l-Aġenzija qablet mal-Kummissjoni rigward it-tnaqqis tan-numru għal massimu ta’ postijiet ta’ 342, 333 post minnhom ġew mimlija sal-aħħar tas-sena;

               3.

               Jinnota t-tweġiba tal-Aġenzija li t-tnaqqis fil-persunal kien minħabba l-fatt li matul l-ewwel sentejn tal-implantazzjoni tar-regolamenti tad-drittijiet u tal-ħlasijiet, id-dħul ma kienx biżżejjed biex ikopri l-ispejjeż imbassra; jinnota li l-Aġenzija tirreferi għall-politika tal-pjan tal-persunal 2008-10, li ġie miftiehem mal-Kummissjoni, f’liema pjan huwa rifless it-tnaqqis tal-persunal;

               4.

               Josserva li l-iżbilanċ bejn l-ispejjeż u d-dħul enfasizzat fir-riżoluzzjoni ta’ kwittanza preċedenti stimula l-bżonn biex jitnaqqas in-numru ta’ staff ippjanat b’25 %, minn 467 sa massimu ta’ 342;

               5.

               Jistenna li l-Aġenzija tinkludi informazzjoni fil-kontijiet annwali tagħha għas-sena finanzjarja 2008 dwar kemm il-bilanċ bejn l-ispejjeż u d-dħul fir-rigward tal-attivitajiet taċ-ċertifikazzjoni jistgħu jintlaħqu permezz tal-implimentazzjoni tal-regolament tad-drittijiet u tal-ħlasijiet il-ġodda;

               6.

               Jinnota li l-kritika tal-Qorti Ewropea tal-Awdituri rigward l-impjegati tal-Aġenzija fl-2007 ma kinux riflessi fl-organigramma, li ma ġiex emendat kif xieraq;

               7.

               Jappoġġja bis-sħiħ ir-rakkomandazzjoni tal-QEA li l-Aġenzija tivverifika bir-reqqa l-konsistenza tat-tbassir tal-infiq tagħha, li jiffurmaw il-bażi tad-deċiżjonijiet tal-awtorità baġitarja, b’mod partikolari rigward l-ispejjeż tal-persunal; jitlob lill-Aġenzija biex tiżgura li l-organigramma tikkorrispondi mas-sitwazzjoni attwali;

               8.

               Jinnota li l-Qorti Ewropea tal-Awdituri u l-Aġenzija ma jaqblux mal-kalkoli tal-ammont ta’ EUR 14 900 000 fi dħul assenjat li l-Aġenzija rċeviet fl-2007 biex jiġu koperti l-ispejjeż taċ-ċertifikazzjoni tal-ġejjieni; jinnota l-opinjoni tal-Qorti tal-Awdituri Ewropew li l-Aġenzija b’mod żbaljat inkludiet id-drittijiet intaxxati skont ir-regolamenti ta’ qabel tad-drittijiet u l-ħlasijiet fil-kalkoli tagħha; jinnota li l-Aġenzija pprovdiet spjegazzjoni għall-kalkoli tagħha, li turi li hija kienet intitolata li tinkludi dawn id-drittijiet fil-kalkoli tagħha skont ir-regolament bażiku tagħha;

               9.

               Jinnota l-kritika tal-Qorti Ewropea tal-Awdituri ta’ diversi proċeduri ta’ akkwist pubbliku vverifikati; jinnota li l-Qorti tal-Awdituri Ewropew sabet proċedura waħda, li fiha l-offerenti rċevew informazzjoni mhux kompluta dwar l-kriterji għall-għoti u l-evalwazzjoni tagħhom, li ma kinitx trasparenti; jinnota l-istqarrija tal-QEA li fi tliet każijiet il-proċedura ristretta ġiet applikata għalkemm kellu jkun hemm sejħa miftuħa għall-offerti billi l-valur totali tas-servizzi qabeż il-limitu;

               10.

               Jitlob li l-Aġenzija żżomm mal-wiegħda magħmula fit-tweġibiet tagħha biex iżżomm b’mod strett mar-regoli tal-akkwist pubbliku u biex tagħti attenzjoni partikulari lill-fornimentproviżjoni ta’ informazzjoni lil dawk li potenzjalment jitfgħu offerta;

               11.

               Iħeġġeġ lill-Kummissjoni biex tiżgura li l-Aġenzija żżomm dixxiplina finanzjarja stretta fil-ġejjieni, u li taħdem dejjem fil-limiti tal-baġits miftehma;

               12.

               Jirreferi għal osservazzjonijiet oħrajn li jakkumpanjaw id-deċiżjoni ta’ kwittanza li huma ta’ natura orizzontali għar-riżoluzzjoni tiegħu tat-23 ta’ April 2009 dwar il-ġestjoni finanzjarja u l-kontroll tal-aġenziji tal-UE (8).

      (1)  ĠU C 278, 31.10.2008, p. 16.

      (2)  ĠU C 311, 5.12.2008, p. 20.

      (3)  ĠU L 248, 16.9.2002, p. 1.

      (4)  ĠU L 79, 19.3.2008, p. 1.

      (5)  ĠU L 357, 31.12.2002, p. 72.

      (6)  ĠU L 88, 31.3.2009, p. 201.

      (7)  Regolament tal-Kummissjoni (KE) Nru 593/2007 (ĠU L 140, 1.6.2007, p. 3).

      (8)  Ara paġna 206 ta’ dan il-Ġurnal Uffiċjali.


title: Deċiżjoni tal-Kunsill (PESK) 2017/288 tas-17 ta' Frar 2017 li temenda d-Deċiżjoni 2011/101/PESK dwar miżuri restrittivi kontra ż-Żimbabwe

text:
               18.2.2017

               MT

               Il-Ġurnal Uffiċjali tal-Unjoni Ewropea

               L 42/11

         DEĊIŻJONI TAL-KUNSILL (PESK) 2017/288
   tas-17 ta' Frar 2017
   li temenda d-Deċiżjoni 2011/101/PESK dwar miżuri restrittivi kontra ż-Żimbabwe
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-15 ta' Frar 2011, il-Kunsill adotta d-Deċiżjoni 2011/101/PESK dwar miżuri restrittivi kontra ż-Żimbabwe (1).

               (2)

               Jenħtieġ li tiġi inkluża deroga mill-projbizzjoni fuq il-bejgħ, il-forniment, it-trasferiment jew l-esportazzjoni ta' tagħmir li jista' jintuża għal repressjoni interna biex ikunu jistgħu jsiru l-bejgħ, il-forniment, it-trasferiment jew l-esportazzjoni ta' ċerti oġġetti li huma esklużivament għall-użu minn persuni ċivili fi proġetti ta' tħaffir ta' minjieri jew fi proġetti ta' infrastruttura.

               (3)

               Il-Kunsill wettaq reviżjoni tad-Deċiżjoni 2011/101/PESK, b'kont meħud tal-iżviluppi politiċi fiż-Żimbabwe.

               (4)

               Jenħtieġ li l-miżuri restrittivi kontra ż-Żimbabwe jiġu estiżi sal-20 ta' Frar 2018.

               (5)

               Jenħtieġ li l-miżuri restrittivi jinżammu għas-seba' persuni u l-entità elenkati fl-Anness I għad-Deċiżjoni 2011/101/PESK. Is-sospensjoni tal-miżuri restrittivi jenħtieġ li tiġġedded għall-ħames persuni elenkati fl-Anness II għad-Deċiżjoni 2011/101/PESK.

               (6)

               Għalhekk jenħtieġ li d-Deċiżjoni 2011/101/PESK tiġi emendata skont dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2011/101/PESK hija emendata kif ġej:

               (1)

               Fl-Artikolu 3 jiżdied il-paragrafu li ġej:
               “3.   L-Artikolu 2 ma għandux japplika għall-bejgħ, il-forniment, it-trasferiment jew l-esportazzjoni ta' ċertu tagħmir li jista' jintuża għal repressjoni interna jekk it-tagħmir jintuża esklużivament minn persuni ċivili fi proġetti ta' tħaffir ta' minjieri jew fi proġetti ta' infrastruttura, soġġett għal awtorizzazzjoni skont il-każ mill-awtoritajiet kompetenti tal-Istat Membru li qed jesporta.”;

               (2)

               L-Artikolu 10 huwa sostitwit b'dan li ġej:
               “Artikolu 10
               1.   Din id-Deċiżjoni għandha tidħol fis-seħħ fid-data tal-adozzjoni tagħha.
               2.   Din id-Deċiżjoni għandha tapplika sal-20 ta' Frar 2018.
               3.   Il-miżuri msemmija fl-Artikolu 4(1) u l-Artikolu 5(1) u (2), sa fejn dawn japplikaw għal persuni elenkati fl-Anness II, għandhom jiġu sospiżi sal-20 ta' Frar 2018.
               4.   Din id-Deċiżjoni għandha tinżamm taħt rieżami kostanti u għandha tiġġedded, jew tiġi emendata kif adatt, jekk il-Kunsill iqis li l-objettivi tagħha ma ntlaħqux.”.

         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-17 ta' Frar 2017.

            Għall-Kunsill

            Il-President

         E. BARTOLO

      (1)  Id-Deċiżjoni tal-Kunsill 2011/101/PESK tal-15 ta' Frar 2011 dwar miżuri restrittivi kontra ż-Żimbabwe (ĠU L 42, 16.2.2011, p. 6).


title: Deċiżjoni (UE) 2017/1654 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/198

         DEĊIŻJONI (UE) 2017/1654 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Awtorità Bankarja Ewropea għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2015, flimkien mat-tweġiba tal-Awtorità (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0072/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (4), u b'mod partikolari l-Artikolu 64 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0079/2017),

               1.

               Jagħti l-kwittanza lid-Direttur Eżekuttiv tal-Awtorità Bankarja Ewropea għall-implimentazzjoni tal-baġit tal-Awtorità għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Awtorità Bankarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 72.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 12.

      (5)  ĠU L 328, 7.12.2013, p. 42.


title: Deċiżjoni tal-Kunsill 2014/491/PESK tat- 22 ta' Lulju 2014 li temenda d-Deċiżjoni 2013/189/PESK li tistabbilixxi Kulleġġ Ewropew ta' Sigurtà u ta' Difiża (KESD)

text:
               24.7.2014

               MT

               Il-Ġurnal Uffiċjali tal-Unjoni Ewropea

               L 218/6

         DEĊIŻJONI TAL-KUNSILL 2014/491/PESK
   tat-22 ta' Lulju 2014
   li temenda d-Deċiżjoni 2013/189/PESK li tistabbilixxi Kulleġġ Ewropew ta' Sigurtà u ta' Difiża (KESD)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 42(4) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' April 2013, il-Kunsill adotta d-Deċiżjoni 2013/189/PESK (1) li tistabbilixxi Kulleġġ Ewropew ta' Sigurtà u ta' Difiża (KESD).

               (2)

               Id-Deċiżjoni 2013/189/PESK tipprovdi għal ammont ta' referenza finanzjarja maħsub biex ikopri n-nefqa tal-KESD matul l-ewwel 12-il xahar wara l-konklużjoni tal-ftehim ta' finanzjament, mill-1 ta' Awwissu 2013 sal-31 ta' Lulju 2014.

               (3)

               Fil-25 ta' Marzu 2014, il-Kumitat tat-Tmexxija stabbilit mid-Deċiżjoni 2013/189/PESK qabel li l-perijodu kopert mill-ftehim ta' finanzjament għandu jkun allinjat mal-perijodu kontabilistiku annwali, mill-1 ta' Jannar sal-31 ta' Diċembru, sabiex ikun meħtieġ sett ta' kontijiet wieħed biss mill-2016 'il quddiem.

               (4)

               Għalhekk għandu jiġi stabbilit ammont ta' referenza finanzjarja ġdid għall-perijodu mill-1 ta' Awwissu 2014 sal-31 ta' Diċembru 2015.

               (5)

               Id-Deċiżjoni 2013/189/PESK għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Artikolu 16(2) tad-Deċiżjoni 2013/189/PESK hija emendata kif ġej:
   huwa sostitwit b'dan li ġej:

      “2.   L-ammont ta' referenza finanzjarja maħsub biex ikopri n-nefqa tal-KESD matul l-ewwel 12-il xahar wara l-konklużjoni tal-ftehim ta' finanzjament imsemmi fil-paragrafu 3 għandu jkun ta' EUR 535 000.
      L-ammont ta' referenza finanzjarja maħsub biex ikopri n-nefqa tal-KESD matul il-perijodu mill-1 ta' Awwissu 2014 sal-31 ta' Diċembru 2015 għandu jkun ta' EUR 756 000.
      L-ammonti ta' referenza finanzjarja maħsuba biex ikopru n-nefqa tal-KESD għal perijodi sussegwenti għandhom jiġu deċiżi mill-Kunsill.”.

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-22 ta' Lulju 2014.

            Għall-Kunsill

            Il-President

         C. ASHTON

      (1)  Deċiżjoni tal-Kunsill 2013/189/PESK tat-22 ta' April 2013 li tistabbilixxi Kulleġġ Ewropew ta' Sigurtà u ta' Difiża (KESD) u li tħassar l-Azzjoni Konġunta 2008/550/PESK(ĠU L 112, 24.4.2013, p. 22).


title: Id-Deċiżjoni tal-Kummissjoni ta' l-11 ta' Marzu 2003 li tistabilixxi l-Bord ta' l-Energy Star tal-Komunità Ewropea

text:
Avviż Legali Importanti

|

32003D0168

Official Journal L 067 , 12/03/2003 P. 0022 - 0024

		Id-Deċiżjoni tal-Kummissjonita' l-11 ta' Marzu 2003li tistabilixxi l-Bord ta' l-Energy Star tal-Komunità Ewropea(2003/168/KE)IL-KUMMISJONI TAL-KOMUNITAJIET EWROPEJ,Wara li kkunsidrat it-Trattat li jistabilixxi l-Komunità Ewropea, u b'mod partikolari l-Artikolu 175(1) tiegħu,Wara li kkunsidrat ir-Regolament (KE) Nru 2422/2001 tal-Parlament Ewropew u tal-Kunsill tas-6 ta' Novembru 2001 dwar programm Komnunitarju tal-għoti tat-tikketti għall-effiċjenza fl-enerġija lit-tagħmir ta' l-uffiċċji [1], u b'mod partikolari l-Artikolu 8(1) tiegħu,Billi:(1) Skond ir-Regolament (KE) Nru 2422/2001, il-Kummissjoni għandha tistabilixxi Bord ta' l-Energy Star tal-Komunità Ewropea (minn issa' l quddiem riferit bħala l- "ECESB") sabiex iwettaq il-programm Energy Star tal-Komunità Ewropea, kif iddefinit fil-Ftehim bejn il-Gvern ta' l-Istati Uniti ta' l-Amerka u l-Komunità Ewropea dwar il-kordinament tal-programmi tal-għoti tat-tikketti għall-enerġija effiċjenti lit-tagħmir ta' l-uffiċċji [2](2) L-ECESB għandu jikkonsisti mir-rappreżentanti nazzjonali, kif definiti bir-Regolament (KE) Nru 2422/2001 u mill-partijiet interessati elenkati fuq bażi indikattiv f'dan ir-Regolament,IDDEĊIDIET KIF ĠEJ:L-Artikolu 1Huwa hawnhekk stabbilit il-Bord ta' l-Energy Star tal-Komunità Ewropea "ECESB".L-Artikolu 21. Is-Sedja ta' l-ECESB għandha tinżamm mill-Kummissjoni, irrappreżentata mid-Direttorat Ġenerali ta' l-Enerġija u t-Trasport.2. Il-lista indikattiva tar-rappreżentanti nazzjonali riferita fl-Artikolu 9 tar-Regolament (KE) Nru 2422/2002 għandha tiġi ddikjarata fil-Parti A ta' l-Anness.Meta jiġi nnominat iktar minn rappreżentant nazzjonali wieħed, il- "koordinatur" għandu jkun ir-rappreżentant mogħti s-setgħa mill-Istati Membri kif indikat fl-Anness.3. Il-lista indikattiva tal-Partijiet interessati riferita fl-Artikolu 8(3) tar-Regolament (KE) Nru 2422/2002 għandha tiġi ddikjarata fil-Parti B ta' l-Anness.4. Sabiex tiġi żurata l-parteċipazzjoni tal-Partijiet kollha interessati rigward kull grupp ta' prodotti tat-tagħmir ta' l-uffiċċji, is-Sedja tista’ taddatta s-sħubija tal-Partijiet interessati kif approprjat.L-Artikolu 3Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.Magħmul fi Brussel, fil-11 ta' Marzu 2003.Għall-KummissjoniLoyola De PalacioViċi-President[1] ĠU L 332, ta' l-15.12.2001, p. 1.[2] ĠU L 172, tas-26.6.2001, p. 3.--------------------------------------------------L-ANNESSIL-LISTA INDIKATTIVA TAL-MEMBRI TA' L-ECESBPARTI AIr-Rappreżentanti nazzjonliA | L-Abteilung IV/3 Bundesministerium für Wirtschaft und Arbeit | Is-Sur Matthias BRUNNER Dipl.-Ing. (Koordinatur) |L-EVA - L-Aġenzija Awstrijaka ta' l-Enerġija | Is-Sur Herbert RITTER |B | L-Administration de l'Energie du Ministère des Affaires Economiques; Division Gaz-Electricité | Is-Sur Luc MICHIELS |DK | L-Aġenzija Daniża ta' l-Enerġija | Is-Sinjura Anette GYDESEN |FIN | Il-Ministeru tal-Kummerċ u l-Industrija | Ms Veera PEDERSEN (Kordinatriċi) |Il-Motiva Oy | Is-Sur Heikki HÄRKÖNEN |F | Il-MINEFFI/DGEMP — Télédoc 161 | Is-Sra Evelyne BISSON (Koordinatriċi) |L-Ademe — Centre de Sophia Antipolis | Is-Sur Alain ANGLADE |D | Il-Bundesministerium für Wirtschaft und Technologie | Dr Wolfgang WAGNER (Koordinatur) |Id-Deutsche Energie-Agentur | Dr Christiane DUDDA |EL | Il-Ministeru ta' l-Iżvilupp | Is-Sur Dimitrios NOMIDIS (Koordinatur) |Il-Ministeru ta' l-Iżvilupp | Is-Sur Dimitrios NOMIDIS (Koordinatur) |IRL | L-Engerġija Sostenibbli ta' l-Irlanda | Is-Sur Tom HALPIN |L-Engerġija Sostenibbli ta' l-Irlanda | Is-Sra Antonia SHIELDS |I | Is-Segreteria Tecnica della DGERM, Ministerio delle Attività Produttive | Is-Sur Dario CHELLO (Koordinatur) |L-ENEA Ispra | Is-Sra Milena PRESUTTO |L | Is-Service de l'énergie de l'État – | Is-Sur Jean-Paul HOFFMAN |P | Id-Direcção Geral da Energia | Is-Sur Renato ROMANO |E | Is-Subdirección General de Planificación Energetica | Is-Sur Angel CHAMERO FERRER |S | L-Amministrazzjoni Nazzjonali Svediża ta' l-Enerġija | Is-Sra Kristina BEIERTZ |NL | In-NOVEM | Id-Drs. Ir. Hans-Paul SIDERIUS |UK | Id-Dipartiment ta' l-Ambjent, l-Ikel u l-Affarijiet Rurali Żona 6D/11, Ashdown House | Is-Sur Chris BAKER (Koordinatur) |ITS Research & Training Centre (iċ-Ċentru ITS tar-Riċerka u t-Testijiet) | Is-Sur Bob HARRISON |Il-BRE Ltd | Is-Sra Monika MUNZINGER |IL-PARTI BIl-partijiet interessatiIl-fabbrikantiL-Assoċjazzjoni Ewropea tat-Tagħrif, il-Komunikazzjonijiet u l-Konsumaturi ta' l-Industrija tat-Teknoloġija Elettronika (EICTA)Il-bejjiegħa bl-imnutL-EurocommerceIl-gruppi tal-protezzjoni ambjentaliIl-WWFL-organizzazzjonijiet tal-konsumaturiL-Organizzazzjoni Ewropea tal-Konsumaturi (BEUC)--------------------------------------------------